रमेश दे कमरे चा सूरज बिंद बाह्र निकलेआ तां बरांडे च रामू दौड़दा लब्भा। सूरजै तौले गैं पुट्टियै उसी आला मारेआ। रामू रुकिया। ‘बै तूं कुताहीं खिट्टें पेदा ऐं?’ त्राहे दे सूरजै पुच्छेआ की जे खुशी-खुशी ते कोई हस्पताल नीं औंदा। ‘भैन जी दाखल होई दियां न’। ‘भैन जी कु’न?’ फ्ही किश सोच्चियै बोल्लेआ, ‘रेशू-?’ रामू नै हां इच मुंडी ल्हाई। सूरजै ई दब’क्क होइया। ‘उसी केह् होआ? कदूं दी दाखल ऐ? सूरजै पुच्छेआ। नुहाड़ा मन कंबी पेआ हा। मनै इच सुत्ते दा हिरख परतियै जागी पेआ हा। ‘कल्लै दियां दाखल होई दियां न। उंदा इक्क गुर्दा खराब होई गेदा ऐ। बड़ी मसीबत बनी गेदी ऐ। डाक्टर हुंदा मंदा हाल ऐ। बिमल रोई-रोइयै फामा होई गेदा ऐ। घर ते खाने ई आवा दा ऐ। भैन जी घड़ी-मुड़ी तुसेईं चेत्ता करदियां न’। ‘केह्ड़ी वार्ड च ऐ?’ ‘वार्ड नी ऐ। एह् पौढ़ियां चढ़ो तां सज्जी बक्खी त्रिया कमरा ऐ। अच्छा जी, अऊं दुआई लेई औन्नां।’ गलाइयै रामू गेआ उठी। उन्न सूरजै ई किश निहा पुच्छेआ की जे उसी पता हा सूरज डाक्टरी पढ़ै दा ऐ ते इस करी नुहाड़ा हस्पतालै च लब्भना कोई चबात नेईं। सूरज शशोपंजै च उत्थें गै खड़ोते दा रेही गेआ।’